钦定古今图书集成/理学汇编/学行典/第068卷 > 朱子全书 > 《答吕一道》
## 钦定古今图书集成/理学汇编/学行典/第068卷 > 朱子全书 > 《答吕一道》

大凡论学，当先辨其所趋之邪正，然后可察其所用
之能否。苟正矣，虽其人或不能用，然不害其道之为
可用也。如其不正，则虽有管仲、晏子之功，亦何足以
称于圣贤之门哉！且古之君子所以“汲汲于学者，不
为其终有异于物而勤，故亦不为其终无异于物而
肆也；不为其有名而劝，故亦不为其无名而沮也；不”
为其有利而为，故亦不为其无利而止也。是其设心，
盖傥然一无有所为者，独以天理当然，而吾不得不
然耳。